ועדת הכלכלה, כנסת 19, פרוטוקול מספר 409, 2014-12-07 10:00

יעקב אשר: אני פותח את הישיבה.

יעקב אשר: הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 5) (איסור הפליה בשל לבישת מדי כוחות הביטחון וההצלה), של חברת הכנסת פנינה תמנו-שטה.

יעקב אשר: בבקשה, את רוצה לומר כמה מילים בהתחלת הדיון?

פנינה תמנו: אדוני היושב-ראש, אני רוצה להודות לך שהגית את שמי נכון, בין הבודדים בבית הזה - -

יעקב אשר: מה שנקרא אחוות מיעוטים.

פנינה תמנו: - - מעבר לכך אני רוצה להודות שבימים המאוד אינטנסיביים האלה והמתוחים האלה, היושב-ראש וגם מנהלת הוועדה והצוות שלך, נעניתם לדיון דחוף כדי לאפשר להעביר את החוק החשוב הזה בראיה שנייה ושלישית, וגם המחלקה המשפטית.

פנינה תמנו: זה לא מובן מאליו, אבל בשל חשיבות החוק אני חושבת, תקני אותי אם אני טועה, כולם נרתמו בכדי שאנחנו נשב פה ונביא כבר למחר, לפני התפזרות הכנסת, את הצעת החוק הזאת שאין ספק שהיא באה לתקן מצב מעוות או לשגר מסר ברור לציבור הישראלי שמי שהוא שלוח שלנו ומי שאמון אם זה על ביטחון ואם זה הצלה של אזרחי מדינת ישראל, לא יופלה בשום מקום, גם במקומות פרטיים, לא באוניברסיטאות, לא במסעדות ולא בשל אג'נדה כזאת או אחרת.

פנינה תמנו: ראינו למשל מסעדה טבעונית שמחזיקה בעמדות שמאל קיצוניות, שלא הייתה מוכנה להכניס חיילים, ואם זה פוסט שקראתי לפני שבועיים של חיילת שלא הפסיקה לבכות אחרי שלא היו מוכנים להכניס אותה למסעדה, ואם זה אותו חייל שהושפל באוניברסיטה.

פנינה תמנו: זה לא יקרה בבית ספרנו, במיוחד בצבא שהוא צבא של העם, אלה הילדים שלנו, האחים שלנו, אנשים שנותנים מעצמם.

פנינה תמנו: שלא לדבר על כך שאנחנו צבא של מילואים ואנשים נאלצים לקטוע את שגרת יומם, שגרת חייהם, בשביל לעמוד על משמר מדינת ישראל.

פנינה תמנו: בוודאי ובוודאי שאנחנו, הבית הזה והחוק, צריכים להיות מאוד ברורים כלפי אי-סובלנות ואי-סלחנות למי שינהג באפליה נגד לובשי מדים ואנחנו יודעים שהחוק הזה יודע גם לתת את הפיצוי הראוי נגד אנשים שאם ההיגיון והשכל הישר שלהם לא עובדים, אז כנראה שדרך הכיס זה יעבוד יותר טוב.

פנינה תמנו: אני שמחה ומברכת על כך שאנחנו מקיימים את הדיון ובעזרת השם מחר יעבור בקריאה שנייה ושלישית.

פנינה תמנו: כמובן תודה לכל המשרדים שהתכנסתם בהתראה קצרה והגעתם לכאן.

פנינה תמנו: אדוני היושב-ראש, אני סיכמתי, שלא כהרגלי, קצר וקולע.

יעקב אשר: לפני שנגיע להקראה גם אני אומר כמה דברים.

יעקב אשר: מעטים החוקים שבהם יש תמימות דעים בין כולם בעניין הזה.

יעקב אשר: זה חוק שאני חושב שראוי באמת לקדם אותו ולקדם אותו מהר, גם בהליך של סוף קדנציה, נקרא לזה כך.

יעקב אשר: לכן אני חושב שהחוק הזה נכון ובהחלט נדון בו ונסיים אותו עוד היום.

יעקב אשר: האם יש הערות לפני ההקראה או שנעשה את ההקראה קודם, גברתי?

<לאה ורון: אם יש הערות כלליות.

<לאה ורון: עורך הדין פרידמן הוא היועץ המשפטי של המועצה הישראלית לצרכנות.

<זאב פרידמן: אדוני היושב-ראש, אני רוצה לציין שהפלייה היא דבר שהוא פסול בכל הצורות שלו.

פנינה תמנו: נכון.

<זאב פרידמן: כדי שלא ישתמע שאנחנו בחוק הזה מקדמים משהו שהוא רק לטובת אינטרוול, צריך להזכיר שהחוק התחיל ממשהו צר והוא מתרחב ומתרחב - - -

יעקב אשר: החוק קיים.

יעקב אשר: קיימים הרבה - - -

<זאב פרידמן: לצערנו יש צורך להרחיב אותו גם באות הכתובה.

יעקב אשר: ברור.

<זאב פרידמן: אבל אני חושב שהיתרון של החוק הזה הוא להציג את שאת הנפש שיש בכלל מהעיקרון של האפליה, של להפלות אנשים ללא טעם וללא סיבה.

<זאב פרידמן: על אחת כמה וכמה כשמדובר בדברים שראוי היה לכבד באופן מיוחד ולכן אנחנו נמצאים כאן, כדי לסגור - - -

יעקב אשר: כלומר, אין לך הערה לחוק אלא אתה אומר שזה בא כבר על תשתית של חוק שהתרחב והוא מקבל עכשיו עוד תיקון.

יעקב אשר: תיקון חשוב, נקודתי.

יעקב אשר: זק"א, רוצים להגיב?

<חיים וינגרטן: אנחנו מברכים על החוק הזה.

יעקב אשר: למרות שאתם לא נמצאים בתוכו, אם אני מבין נכון.

<חיים וינגרטן: אנחנו נמצאים, כן.

<חיים וינגרטן: למה לא?

יעקב אשר: לפי הפירוט שיש פה.

פנינה תמנו: לפי הפירוט נראה לי שהם נכללים.

יעקב אשר: רק תסבר את אוזני.

יעקב אשר: אני ששמח שזה כך, אני חושב שכך זה צריך להיות.

<איתי עצמון: אדוני, אבל אם זו הערה ספציפית לנוסח אז אולי עדיף שאני אקרא את הנוסח ולאחר מכן נשמע הערות.

יעקב אשר: בבקשה.

<איתי עצמון: "הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 5) (איסור הפליה בשל לבישת מדי כוחות הביטחון וההצלה), התשע"ד-2014 תיקון סעיף 2 1.

<איתי עצמון: בחוק איסור הפליה במוצרים, בשירותים ובכניסה למקומות בידור ולמקומות ציבוריים, התשס"א-2000 (להלן – החוק העיקרי), בסעיף 2(א), לפני ההגדרה "מעמד אישי" יבוא: ""כוחות הביטחון וההצלה" – כל אחד מאלה: (1) צבא ההגנה לישראל; (2) משטרת ישראל; (3) שירות בתי הסוהר; (4) אגודת מגן דוד אדום בישראל שהוקמה בחוק מגן דוד אדום, התש"י-1950; (5) הרשות הארצית לכבאות והצלה;" תיקון סעיף 3 2.

<איתי עצמון: בסעיף 3(א) לחוק העיקרי, במקום "או הורות" יבוא "הורות או לבישת מדי כוחות הביטחון וההצלה או ענידת סמליהם".

<איתי עצמון: ".

יעקב אשר: אתה יכול לקרוא את הסעיף במלואו, כדי שנדע את ההקשר?

<איתי עצמון: אני אסביר.

<איתי עצמון: אני אקרא את הסעיף בחוק העיקרי ואסביר.

<איתי עצמון: "3.

<איתי עצמון: (א) מי שעיסוקו בהספקת מוצר או שירות ציבורי או בהפעלת מקום ציבורי, לא יפלה בהספקת המוצר או השירות הציבורי, במתן הכניסה למקום הציבורי או במתן שירות במקום הציבורי, מחמת גזע, דת או קבוצה דתית, לאום, ארץ מוצא, מין, נטיה מינית, השקפה, השתייכות מפלגתית, גיל, מעמד אישי או הורות.

<איתי עצמון: ".

<איתי עצמון: הצעת החוק נועדה להוסיף עילה נוספת לעילות האפליה המנויות בסעיף 3(א) לחוק העיקרי.

<איתי עצמון: עילת האפליה היא לבישת מדי כוחות הביטחון וההצלה בהתאם להגדרה שהקראתי קודם לכן או ענידת סמליהם.

יעקב אשר: ענידת סמליהם אומר הסמלים שלהם, אם זה תג של עמותה שעוסקת בהצלה, זה צריך להיות בתוך זה גם כן או שצריך להגדיר אותה?

<איתי עצמון: כרגע, לפי הנוסח שפורסם והתקבל בקריאה הראשונה, כוחות הביטחון וההצלה אינם כוללים עמותות או ארגונים נוספים אלא רק את הגופים שהקראתי: צה"ל, משטרת ישראל, שב"ס, אגודת מגן דוד אדום והרשות לכבאות והצלה.

יעקב אשר: מה החיסרון?

יעקב אשר: האי אנחנו יודעים, פחות או יותר, מה קיים היום.

יעקב אשר: יכול להיות שיקומו מחר עוד - - -

פנינה תמנו: המציאות מלמדת שהפליה היא גם לא בענידת הסמלים.

פנינה תמנו: ההפליה היא מאוד ממוקדת בימינו אנו: במדים, ובדרך כלל מדי צה"ל.

פנינה תמנו: אמנם ראינו - - -

יעקב אשר: אנחנו עושים דבר אחד טוב ומוסיפים עליו עוד כמה דברים.

יעקב אשר: מעטים המקרים שהיה מכבה אש שקיבל - - -

פנינה תמנו: לטעמי, לא כדאי לפתוח את זה כי יהיה ויכוח על הפרשנות.

יעקב אשר: איזה ויכוח יהיה?

יעקב אשר: אם ניקח את אותם גופים שהוכרו כאן, אם תיקח את ועדת שקד למשל, הם הוכרו כשירותי - - -

<אלי יפה: כן, אבל שם הם הולכים עם מדים של משטרה, הם לא הולכים עם מדים של זק"א.

יעקב אשר: לאו דווקא.

פנינה תמנו: האם הייתה הפליה עד היום נגד זק"א?

יעקב אשר: אם אדם הולך עם מדי הזיהוי שלו, עזוב רגע את מלחמת - - -

<אלי יפה: עם הווסט הוא הלך הופעה?

<אלי יפה: אין בעיה, כבודו, יש 30 ארגוני הצלה במדינת ישראל.

<אלי יפה: 30 על פי רשם העמותות.

<אלי יפה: מצדי אפשר להכיר בכולם אבל זה גם עובדי דרכים שמפריעים למישהו בכביש ואחר כך הוא רואה אותם אצלו.

<אלי יפה: אני, בכל אופן, יכול להגיד שאצלנו יש בעיה אמתית.

יעקב אשר: זה לא ארגון הצלה, עובדי דרכים.

<אלי יפה: לא אמרתי שזה ארגון הצלה.

<אלי יפה: אני אומר שכל מי שלובש ווסט כאשר הוא נכנס לתפקיד שלו, זה לא המדים.

<אלי יפה: לנו יש בעיה ביש"ע כאשר לפעמים מתעוררת מחלוקת כזאת או אחרת, יש לנו בעיה למתרימי הדם כאשר מתעוררת מחלוקת כזאת או אחרת.

<אלי יפה: אבל אנחנו חייבים לעשות את זה על פי חוק.

<אלי יפה: אנחנו ארגון הצלה במדינת ישראל ואנחנו לא יכולים להוריד, להסתיר את הסמל או לא ללכת אתו.

<אלי יפה: אנחנו חייבים, אין לנו פה שום ברירה אחרת.

יעקב אשר: כן, אבל למה שאני אחשוב שמישהו אחר שלא חייב ללכת עם המדים כל הזמן, יעדיף ללכת באותו רגע עם מה שיצא במקרה בבוקר והלך עכשיו - - -

<אלי יפה: אבל הוא לא הולך עם מדים.

פנינה תמנו: אדוני היושב-ראש, עכשיו זה מזכיר לי את הדיון הקודם שהיה לי ביום חמישי בוועדת חינוך, הבאתי הצעת חוק להרחקת עברייני מין שהוגש נגדם כתב אישום וטרם התבררה אשמתם.

פנינה תמנו: החוק בא להרחיב חוק קיים על עובדי הוראה שאינם עובדי מדינה.

פנינה תמנו: כמובן שהייתה גם את התוספת של שרתים ומזכירות.

פנינה תמנו: נאלצתי להתפשר כי בלוח הזמנים הקצר, בגלל שזה דורש חשיבה מעמיקה ועלול ליצור התנגדויות, אני ויתרתי על – אתה אתי, אדוני היושב-ראש?

יעקב אשר: אני אתך, אמרת שעלול ליצור התנגדויות ואת ויתרת – אני עוד לא יודע על מה - - -

פנינה תמנו: יש לי חלוקת קשב וריכוז מאוד מצומצמת, לצערי.

פנינה תמנו: הייתי רוצה להיות Multitasking, אבל נוותר לגלגול הבא.

פנינה תמנו: בחוק ההוא נאלצתי לוותר על השעיה של עובדים שהם שרתים ומזכירות ועובדי קבלן.

פנינה תמנו: אבל זה יורחב על עובדי הוראה ויכלול עוד כמה אלפי עובדים.

פנינה תמנו: הבנתי שאני עושה צעד אחר למקום המתוקן שאני רואה לנכון להיות בו.

פנינה תמנו: כך גם החוק הזה.

פנינה תמנו: לכן אני לא חושבת שבגלל שזה כולל עוד הרבה מאוד ארגונים שלא דנו בהם ולא יכולים להיות כאן ולא יכולים - - -

<איתי עצמון: אנחנו לא יודעים מה ההגדרה שלהם.

פנינה תמנו: נכון, מה ההגדרה.

פנינה תמנו: אני אבקש ממך שנעביר את הנוסח הזה ובוודאי אני ואתה ניפגש בעוד שלושה חודשים ונעשה דיון מיוחד.

יעקב אשר: אני מקווה.

פנינה תמנו: אמרת לי משהו אחר בחוץ.

פנינה תמנו: אמרת לי: פנינה, אין עליך, את נכנסת לכנסת והופכת להיות שרה.

פנינה תמנו: עכשיו אתה עושה לי עם הראש - - -

יעקב אשר: תכף עוד יגידו שמנסים לפצל את יש עתיד.

יעקב אשר: אני מבקש להיזהר מזה כי מנהל הסיעה שלך נמצא מאחור.

יעקב אשר: אני מבקש.

פנינה תמנו: לכן, אבקש את רשותך, ואני עכשיו עושה את זה בצורה מתונה - - -

יעקב אשר: לא.

יעקב אשר: השאלה היא מה - - -

פנינה תמנו: אדוני היושב-ראש, בגלל עצם העובדה - - -

יעקב אשר: - - - אני שומע ואני מבין את החשיבות של זה - - -

פנינה תמנו: אני יודעת, אתה איש הגיוני והגון.

פנינה תמנו: בדגש על ההגון.

יעקב אשר: - - - האם את חושבת שדבר כזה עלול לעצור את החוק הזה?

יעקב אשר: אני לא רואה למה.

יעקב אשר: אם אנחנו מנסים, אדוני היועץ המשפטי, להגדיר גופי הצלה שבמסגרת תפקידם הולכים או עם מדים או עם תגים כאלה ואחרים, כדי לכסות גם את הדבר הרחב הזה.

יעקב אשר: הרי אין פה דברים שאנחנו ממעטים - - -

פנינה תמנו: אני רוצה להגיע לפשרה - - -

יעקב אשר: - - - זכויות יתר - - -

<אלי יפה: יחידות חילוץ נכנסות פנימה?

<אלי יפה: יחידות החילוץ שעכשיו כל שבוע מחלצות אנשים הן בפנים.

<אלי יפה: הן הצלה לכל דבר ועניין.

יעקב אשר: אם אותו אחד ביחידת חילוץ רוצה ללכת עם המדים שלו, למה לא?

פנינה תמנו: יש לי פשרה: אנחנו יכולים להוסיף אולי סעיף 6.

פנינה תמנו: אני אשאל אותך, אדוני היועץ המשפטי, האם אנחנו יכולים להכניס סעיף 6?

יעקב אשר: פנינה רגע, אני רוצה להציע הצעה.

יעקב אשר: לפני כן, יש עוד הערות חוץ מההערה - - -

<אלי יפה: אני רוצה רק להזכיר שזק"א, הם בסופו של דבר משטרה, כך שאין שום בעיה להכליל אותם.

פנינה תמנו: אני אומרת שנכליל את זק"א מפורשות או שנוסיף סעיף 6.

יעקב אשר: רק רגע.

יעקב אשר: גם אני לא כזה מוכשר, אבל אמרתי לך שחבר כנסת לא חייב להיות מוכשר.

פנינה תמנו: מה לא מוכשר?

פנינה תמנו: מוכשר מאוד.

יעקב אשר: האם יש עוד הערות חוץ מההערה הזאת לגבי הנושא שהעליתי?

יעקב אשר: לא.

יעקב אשר: אם ככה, נעשה הפסקה של 10 דקות, רבע שעה, ניתן ליועץ המשפטי – אנחנו מצביעים על זה היום - - -

<לאה ורון: ב-10:45 נתכנס שוב.

יעקב אשר: בשעה 10:45.

פנינה תמנו: 10 דקות צריך?

פנינה תמנו: תוך 2 דקות אנחנו ננסח משהו.

<איתי עצמון: לא, גברתי.

<איתי עצמון: צריך לבדוק בדיוק מה ההגדרה של אותם ארגונים - - -

פנינה תמנו: בסדר גמור.

פנינה תמנו: אנחנו נקבל את המלצתו של היועץ המשפטי.

פנינה תמנו: אני חושבת שזו פשרה טובה ומבורכת.

יעקב אשר: - - - אם זה יפיל - - -

פנינה תמנו: אבל אדוני היושב-ראש, אתה תקבל את עצתו של היועץ המשפטי?

יעקב אשר: הוא יועץ שלנו.

יעקב אשר: אנחנו רוצים לעשות משהו, הוא עכשיו מייעץ לנו איך לעשות את זה נכון משפטית.

יעקב אשר: זו ההגדרה של יועץ.

פנינה תמנו: ב-10 דקות האלה יכולים לקרות הרבה דברים.

יעקב אשר: הפסקה בדיון.

יעקב אשר: נתראה פה ברבע לאחת-עשרה.

יעקב אשר: אנחנו מחדשים את הישיבה.

פנינה תמנו: יעקב, שמענו שבינתיים הצלחת להרכיב קואליציה חדשה.

יעקב אשר: אני לא מתעסק בפוליטיקה.

פנינה תמנו: בינתיים עשיתי תעמולת בחירות.

יעקב אשר: עשית תעמולת בחירות?

יעקב אשר: לא מעבירים את החוק היום.

<לאה ורון: עורך הדין עצמון.

יעקב אשר: עורך הדין עצמון, בבקשה.

יעקב אשר: לאור הערתי.

<איתי עצמון: לאור הערתך, אדוני, בחנו במהלך ההפסקה הגדרות שונות לאותם גופים מהסוגים שהזכרת.

<איתי עצמון: בחנו הגדרות בפקודת המשטרה, בחוק ההתגוננות האזרחית, בחוק שירות לאומי אזרחי.

<איתי עצמון: המכנה המשותף לאותן הגדרות הוא שבכל המקרים מדובר על גופים שהוכרזו בצווים על-ידי השרים הרלוונטיים לאותם חוקים.

<איתי עצמון: כלומר, אין הגדרה מהותית.

<איתי עצמון: ההגדרה היא מהותית, אבל היא מפנה לקביעה בצווים.

<איתי עצמון: ככל שהספקנו לבדוק, ההגדרה הרלוונטית שמצאנו לעניינו היא בחוק שירות לאומי-אזרחי.

<איתי עצמון: חוק שהתקבל השנה, בשנת 2014, ואני אקרא את ההגדרה.

<איתי עצמון: ההגדרה מופיעה בסעיף 4(א)(8) לחוק: "גופים בפריסה ארצית שעיקר עיסוקם בהצלת חיי אדם וגופים שעזרתם נדרשת באופן מיידי לזיהוי קורבנות אסון, שקבע השר בצו באישור הוועדה.

<איתי עצמון: ".

<איתי עצמון: השר, לפי אותו חוק, זה שר שהממשלה החליטה עליו.

<איתי עצמון: היום מדובר, אם אינני טועה, בשר המדע והטכנולוגיה שאחראי על מנהל השירות האזרחי.

פנינה תמנו: לא פיקוד העורף?

פנינה תמנו: אין משרד כזה.

<איתי עצמון: אז אנחנו ניצור, אדוני, איזושהי הגדרה של גוף הצלה, נפנה להגדרה.

<איתי עצמון: אנחנו נכתוב: גוף כאמור בסעיף 4(א)(8) לחוק שירות לאמי-אזרחי, ונוסיף את הגוף הזה להגדרה של כוחות הביטחון וההצלה כפי שהקראתי בסעיף 1 להצעת החוק.

יעקב אשר: בסדר גמור.

פנינה תמנו: יפה, יפה.

יעקב אשר: אני מעלה את זה להצבעה.

יעקב אשר: ככה עושים?

<לאה ורון: כן, את ההצעה - - -

יעקב אשר: אם כן, אני מעלה את ההצעה שלי להצבעה.

יעקב אשר: מי בעד?

יעקב אשר: בעד הצעת היושב-ראש – פה אחד

יעקב אשר: אין נגד, אין נמנעים.

יעקב אשר: ההצעה הזאת עברה פה אחד והיא תנוסח על-ידי היועץ המשפטי ברוח הדברים שהוא אמר קודם.

<איתי עצמון: כן, בהחלט.

<איתי עצמון: שינויי נוסח כאלה ואחרים.

פנינה תמנו: כמובן שזה לא יעכב את העובדה שהצעת החוק עוברת לנסחית ולקבל פטור מהנחה לעוד שרשרת - - -

יעקב אשר: ככל שיש לנו את חוות הדעת המשפטית שזה בסדר, אז זה בסדר.

יעקב אשר: אם תהיה בעיה משפטית, זה לא יעצור ולא ימנע את המשך קידום החוק.

<לאה ורון: חברת הכנסת תמנו-שטה מצביעה במקום חברת הכנסת קארין אלהרר.

<איתי עצמון: המשמעות, אני רק אזכיר, שככל העובדים באותם גופים לובשים מדים או עונדים סמלים שמייחדים אותם גופים, עילת ההפליה שקבענו כאן תחול גם לגביהם.

<איתי עצמון: זאת המשמעות.

<איתי עצמון: הרחבנו כאן את רשימת הגופים - - -

יעקב אשר: בהיותם עונדים את זה ולא בהיות לא - - -

<איתי עצמון: בהחלט.

פנינה תמנו: נכון.

פנינה תמנו: לא יבוא בחור חרדי בלי ענידת תג או בלי מדים ויגיד: הפלו אותי כי אני מזק"א - - -

יעקב אשר: תעזבי את החרדים עכשיו.

יעקב אשר: תעזבי את החרדים.

יעקב אשר: את מעכבת את החוק שלך.

יעקב אשר: עכשיו אני מעלה להצבעה את החוק כולו כנוסחו.

יעקב אשר: מי בעד?

יעקב אשר: בעד – פה אחד

יעקב אשר: אין אף אחד נגד.

<לאה ורון: הצעת החוק אושרה לקריאות השנייה והשלישית.

יעקב אשר: אושרה לקריאה שנייה ושלישית.

יעקב אשר: מזל טוב בשבילך.

פנינה תמנו: תודה רבה.

פנינה תמנו: מזל טוב לעם ישראל.

יעקב אשר: שיהיה בהצלחה.

פנינה תמנו: אמן ואמן.

פנינה תמנו: תודה רבה לכם, יישר כוח.

יעקב אשר: אני סוגר את הישיבה.